Fjöldagröf 215 barna fannst á dögunum í Kanada í gömlum heimavistarskóla fyrir börn af frumbyggjaættum. Forsætisráðherra landsins segir fundinn sársaukafulla áminningu um skammarlega fortíð Kanada.
Börnin voru nemendur í Kamloops Indian Residential skólanum í Bresku-Kólumbíu sem var einn nokkurra heimavistarskóla þar sem aðlaga átti börn af frumbyggjaættum að kanadísku samfélagi. Þar var þeim bannað að nota eigin tungumál og rækja eigin menningu og siði. Um fimm hundruð börn sóttu nám í skólanum þegar mest lét á sjötta áratugnum en honum var lokað árið 1978.
Ekki liggur fyrir hvenær eða hvernig börnin létust en líkin fundust með ratsjá við eftirlit í byggingunni. Þau yngstu voru þriggja ára.
Talið er að rúmlega 150 þúsund börnum hafi verið gert að fara í heimavistarskóla eins og Kamloops Indian Residential frá 1863 til 1998. Kanadísk stjórnvöld báðust afsökunar á kerfinu árið 2008 og hófu formlega rannsókn á því. Í ljós kom að fjöldi barna sneri aldrei aftur til síns heima.
Justin Trudeau, forsætisráðherra Kanada, sagði á Twitter síðu sinni í morgun að líkfundurinn væri sársaukafull áminning um skammarlega fortíð landsins.
Fjöldagröf 215 barna fannst nýlega í gömlum heimavistarskóla fyrir börn af frumbyggjaættum í Kanada. Í skólanum átti að aðlaga börnin að kanadísku samfélagi.